和樓尚書賦趙大資重樓柏梁體
作者：孫應時
朝代：宋

paragraphs: 浙中巖壑天下雄，越絕宛委吳穹窿。
鍾奇角秀勞神工，復有四明冠南東。
雲南雲北森橫縱，僊聖所宅光𤧚瓏。
公樓極覽面面同，江霏海日開冥濛。
翠屏列立千萬峰，勝畫孔雀繡芙蓉。
春晴百花度香風，秋原下瞰禾黍芃。
城郭游人紛蝶蜂，笙歌間發羅綺叢。
我公心鏡百鍊銅，眼底萬物歸陶鎔。
姬公胡留曲阜封，東平驃騎合侍中。
小出勳業垂無窮，手扶日轂駕六龍。
丹心正色羞容容，飄然謝出明光宮。
坐收全名擅高蹤，錦衣故里還過逢。
築室百堵聲隆隆，雅素不窮丹雘功。
移花種竹親圃農，直嫌看山隔崇墉。
層樓開豁星斗胸，晨登坐達夕鼓鼕。
有書滿架酒不空，眼明脚健顔頰紅。
身佩安危唐晉公，何妨綠野對洛嵩。
文昌更似香山翁，與公勝日長相從。
一談一笑如春濃，清歡不奏淫樂矇。
高山流水操遞鍾，新篇絡繹疲奴僮。
寒生感公恩義重，草根竊亦吟秋蟲。
扁舟登門頻宿舂，敢逐炎凉如燕鴻。